CELEX: 62021TN0053
Language: da
Date: 2021-01-29 00:00:00
Title: Sag T-53/21: Sag anlagt den 29. januar 2021 — EVH mod Europa-Kommissionen

19.4.2021   
            
            
               DA
            
            
               Den Europæiske Unions Tidende
            
            
               C 138/35
            
         
      Sag anlagt den 29. januar 2021 — EVH mod Europa-Kommissionen
      (Sag T-53/21)
      (2021/C 138/47)
      Processprog: tysk
      
         Parter
      
      
         Sagsøger: EVH GmbH (Halle [Saale], Tyskland) (ved advokaterne I. Zenke og T. Heymann)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Kommissionens afgørelse af 17. september 2019 om, at fusionen mellem E.ON og Innogy er forenelig med det indre marked, Sag M.8870, (EUT 2020, C 379, s. 16), annulleres.
               
            
                  —
               
               
                  Kommissionen opfordres til at fremlægge bilagene til sag M.8870 og M.8871 vedrørende drøftelserne mellem Kommissionen og fusionsparterne før og under fusionsproceduren, om den isolerede anmeldelse af de enkelte bestanddele af transaktionen og om Kommissionens ændring af standpunkt under proceduren.
               
            
                  —
               
               
                  Europa-Kommissionen tilpligtes at betale sagsomkostningerne, herunder de advokat- og rejseomkostninger, som sagsøgeren har afholdt som følge af sagen.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført følgende anbringender.
      
                  1.
               
               
                  Første anbringende: Kommissionens godkendelsesafgørelse er behæftet med formelle fejl.
                  
                              —
                           
                           
                              Den af Kommissionen godkendte fusion M.8870, som anfægtes ved dette søgsmål, er urigtigt blevet adskilt fra den samlede fusion E.ON SE (E.ON) og RWE AG (RWE), der afgrænsede energiforsyningstjenestens værdiskabelsesfaser. Den samlede procedure er tæt sammenknyttet og omfatter foruden overdragelsen af RWE-datterselskabet innogy SE (innogy) til E.ON også RWE’s af Kommissionen særskilt godkendte erhvervelse af E.ON.-produktionsaktiver (sag M.8871) og RWE’s af Bundeskartellamt godkendte erhvervelse af 16,67 % af kapitalandelene i E.ON. Desuden har Kommissionen reelt ikke hørt sagsøgeren og begrundet afgørelsen for sent og mangelfuldt.
                           
                        
            
                  2.
               
               
                  Andet anbringende: Kommissionen har ikke foretaget en tilstrækkelig undersøgelse af de faktiske omstændigheder vedrørende.
                  
                              —
                           
                           
                              Kommissionen har ved fastlæggelsen af det relevante produktmarked vedrørende strøm -og gasforsyning til tyske husholdninger og små erhvervskunder ikke ud fra kundernes synsvinkel undersøgt, hvilken indvirkning varernes ensartethed, varernes ensartede anvendelsesformål og andre vigtige faktorer for forsyning til husholdninger og små erhvervskunder har på definitionen af produktmarkedet. Kommissionen var derfor ukorrekt af den opfattelse, at der findes særskilte markeder for basisforsyning og forsyning i henhold til særlige kontrakter.
                           
                        
                              —
                           
                           
                              Kommissionen har ved den geografiske markedsafgræsning ikke præciseret, hvordan udbuds- og efterspørgselssiden er sikret for lokal forsyning af husholdninger og små erhvervskunder, og misforstod derved den faktiske, lokale struktur, der differentieres efter postnummer.
                           
                        
                              —
                           
                           
                              Vedrørende markedsforholdene for de lokale markeder for husholdninger og små erhvervskunder er samlingen af E.ON og innogys kundeporteføljer i deres etablerede forsyningsområder, E.ON’s dominerende tilstedeværelse på de vigtige salgskanaler Google, Verivox og Check24 og evnen til at fortrænge tredjepartsudbydere ikke undersøgt (korrekt).
                           
                        
                              —
                           
                           
                              Undersøgelsen af nethandelen er heller ikke tilstrækkelig. Dette gælder såvel for E.ON’s massive indtrængen på markedet ved tilvejebringelse af netværksudstyr, — tjenesteydelser og -IT og dette selskabs eget tilbud af netværksrelaterede tjenesteydelser til tredjemand ved drift af distributionsnet som for konkurrence om selve distributionsnettene (såkaldt koncessionskonkurrence). Navnlig er der ikke opstillet en prognose, eller opstillet en urigtig prognose, for de fremtidige følger af, at innogy bortfalder som konkurrent til E.ON i forbindelse med koncessionskonkurrence.
                           
                        
                              —
                           
                           
                              Den innovative handel i skæringspunktet af den af E.ON dominerede distributions- og nethandel er kun delvist undersøgt, bl.a. hvad angår betydningen af metrologi som døråbner for innovative produktløsninger og E.ON’s rolle i denne forbindelse. I forbindelse med den hurtigt voksende E-Mobility er det kun ladestationer på motorveje, som dog kun er en del af markedet, der er blevet undersøgt. Vigtige fremtidige emner som Big Data og innovative (pakke-)produkter blev kun underkastet en meget begrænset behandling.
                           
                        
                              —
                           
                           
                              Undersøgelsen er i sin helhed retsstridigt basseret på betragtninger fra fortiden. Virkningerne i de kommende år (f.eks. gennem øget mangel på uddannet personale til udbygning af netværk, voksende betydning af data m.v.) er ikke blevet fastlagt.
                           
                        
            
                  3.
               
               
                  Tredje anbringende: Kommissionen har — også på grund af den mangelfulde undersøgelse — åbenbart materielt urigtigt anset fusionen for at være forenelig med konkurrencen
                  
                              —
                           
                           
                              Kommissionen har åbenbart afgrænset produktmarkedet forsyning til husholdninger og små erhvervskunder ukorrekt, idet den ikke har defineret energiforsyning til husholdninger og små erhvervskunder på grundlag af basisforsyning og i henhold til særlige kontrakter som et samlet marked.
                           
                        
                              —
                           
                           
                              Kommissionen har systematisk vurderet E.ON’s markedsstyrke ved forsyning til husholdninger og små erhvervskunder forkert, idet denne institution — der i forvejen ukorrekt har begrænset markedet til forsyning i henhold til særlige kontrakter — fejlagtigt har lagt et nationalt marked til grund i stedet for en række lokale markeder. Kommissionen har herved overset E.ON’s (stigende) lokale markedsandele på 70 % eller mere i mange tilfælde.
                           
                        
                              —
                           
                           
                              Kommissionen har ligeledes urigtigt anset E.ON’s omfattende tilstedeværelse og overlegne stilling ved konkurrencen om netværkskoncessioner som ubetænkelig, hvorved der især er blevet anlagt en urigtig vurdering af de negative følger for konkurrencen af, at innogy bortfalder som konkurrent.
                           
                        
                              —
                           
                           
                              Som følge af den urigtige differentiering mellem forskellige produktmarkeder i metrologi blev E.ON’s markedsstyrke ikke erkendt, hvilket også indebar, at konkurrenceskaderne for den innovative handel blev undervurderet. Det samme gælder for området for E-Mobility, hvor de negative følger for driften af ladestationer på motorveje kun blev delvis erkendt.
                           
                        
                              —
                           
                           
                              Kommissionen tog åbenbart urigtigt heller ikke hensyn til de skadelige virkninger for konkurrencen, der ville følge af E.ON’s forbedrede adgang til endnu flere data.
                           
                        
                              —
                           
                           
                              Kommissionen har ikke forstået, at den aftalte opdeling af energiforsyningstjenestens værdiskabelsesfaser mellem E.ON og RWE, som er indholdsmæssigt forbundet med den samlede fusion, indebærer en konkurrencebegrænsning, der er uforenelig med artikel 101 TEUF.
                           
                        
                              —
                           
                           
                              Endelig er Kommissionens minimale påbud, der på det tyske marked er begrænset til nichesegmenterne elektricitet til opvarmning og ladestationer på motorveje, ikke egnet til at afhjælpe de eksisterende betænkeligheder i forhold til konkurrencen. Disse påbud vedrører ikke de markeder, der er påført skade som følge af fusionen, og er ikke relevante for at sikre konkurrencen.